Bernt Balchen
Store norske leksikon,Teknologi og industri,Transport,Luftfart,Biografier i luftfart
Bernt Balchen var en norsk-amerikansk flyger og offiser. Han ledsaget Richard Byrd på hans flygning over Atlanterhavet i 1927 og over Sydpolen i 1929.
Karriere Balchen ble utdannet i det tidligere Marinens Flyvevåben i 1920. Deretter ble han løytnant i marinen i 1924. I 1926 fulgte han Roald Amundsen til Svalbard, hvor han traff Byrd, som han fulgte til USA.I USA arbeidet han som innflyger ved forskjellige flyfabrikker og ledsaget Byrd på hans atlanterhavsflygning i 1927 og hans sydpolflygning i 1929. Balchen ble Amerikansk statsborger i 1931. Etter å ha arbeidet som amerikansk trafikkflyger ble han i 1939 inspektør i Det Norske Luftfartsselskap A/S (DNL).Under andre verdenskrig var han flyger i RAFs Ferry Command i 1940–1941. I 1941 gikk han over til den amerikanske hærens flyvåpen og tjenestegjorde på Grønland og i Nord-Europa mellom 1941 og 1945, og ledet blant annet «slipp»-operasjoner til Norge.Balchen var direktør i DNL igjen i 1946–1948, før han vendte tilbake til tjeneste i det amerikanske flyvåpenet i 1948, hvor han blant annet var sjef for 10th Rescue Squadron og leder for arktisk forskningsarbeid. I 1959 ble han visepresident i det amerikanske flyselskapet Resort Airlines. Andre opplysninger Balchen ble tildelt Harmon-trofeet i 1953 og var æresmedlem av Norsk Aero Klubb. Balchen ga ut Mat i flygende fart (1951) og memoarene Kom nord med meg (1958). Les mer i Store norske leksikon Bernt Balchen i Norsk biografisk leksikon Litteratur Balchen, Bernt m.fl.: Bernt Balchen og flygerne på Grønland, 1945 Glines, Carroll V.: Bernt Balchen : polar aviator, 1999, isbn 1-56098-900-9, Finn boken  Knight, Clayton & Robert C. Durham: Boken om Balchen, 1950, Finn boken